आर्य और दस्यु नाम की कोई दो जातियां व सम्प्रदाय भारत में कभी नहीं रहे हैं। यह दोनों मनुष्यों के ही दो वर्ग कहे जा सकते हैं जिनका वर्गीकरण गुण, कर्म व स्वभाव पर आधारित होता था। श्रेष्ठ गुण, कर्म व स्वभाव वाले आर्य कहलाते थे और दुष्ट गुण, कर्म व स्वभाव के लोग दस्यु कहलाते थे। इतिहास पर दृष्टि डालें तो रामायण में राम व रावण का वृतान्त मिलता है और महाभारत ग्रन्थ में कृष्ण, युधिष्ठिर, दुर्योधन व उसके साथियों का उल्लेख मिलता है। इन ऐतिहासिक पुरुषों के गुण, कर्म व स्वभाव का उल्लेख भी इन ग्रन्थों में मिलता है। आर्य व दस्यु के गुण, कर्म व स्वभाव से तुलना करने पर ज्ञात होता है राम, कृष्ण, युधिष्ठिर आदि आर्य गुणों से युक्त थे वहीं रावण, दुर्योधन आदि दस्यु स्वभाव के पुरुष थे। देवासुर संग्राम की चर्चा भी पुराणों में आती है। इससे अनुमान होता है देव नामी राजा व प्रजा के लोग आर्य थे और दस्यु स्वभाव के लोग जिनसे देवों का युद्ध हुआ, वह असुर कहलाते थे। यह देवासुर संग्राम भी आर्य व दस्युओं का युद्ध कहा जा सकता है। आज की वर्तमान केन्द्रीय सरकार को दैवीय गुणों वाली सरकार होने से उसे कुछ सीमा तक आर्य गुणों वाली सरकार कह सकते हैं वहीं दूसरी ओर पाकिस्तान व चीन आदि की भारत विरोधी नीतियां जों उनके अनुचित स्वार्थ पर आधारित हैं, उस कारण उन्हें दस्यु देश कह सकते हैं। यदि यह श्रेष्ठ गुणों को धारण कर लें तो फिर परस्पर विरोध समाप्त हो सकता है। परन्तु चीन व पाकिस्तान को सद्बुद्धि मिलने का कोई कारण दिखाई नहीं देता क्योंकि उनके पास वेद व वैदिक साहित्य नहीं है। भारत में जो सद्बुद्धि है वह उसके अतीत के वैदिक संस्कारों के कारण दिखाई देती है। भारत के शास्त्र व संस्कृति विश्व को एक परिवार मानती है और सबके सुख व उन्नति की बात करती हैं जबकि हमारे विरोधी देशों में यह बात नहीं है। अतः इन उदाहरणों से भी आर्य व दस्यु के भेद को समझा जा सकता है। यह भी बता दें कि भारत के सभी नागरिक व दल आर्य गुणों वाले नहीं हैं। यहां भी दोनों गुणों के लोग है। जो लोग व दल राष्ट्रीय हितों के विरुद्ध कार्य करते हैं वह आर्य न होकर दस्यु गुणों वाले ही कहे जायेंगे। इसका संकेत करने की आवश्यकता नहीं है, पाठक अपने विवेक से निर्णय कर सकते हैं। जो लोग सत्ता को उचित व अनुचित तरीकों से हथियाना चाहते हैं वह असुर वा दस्यु ही हैं। केवल उचित मार्ग पर चलने वाले आर्य होते हैं अथवा श्रेष्ठ गुणों की स्थापना के लिए जो नीति को ध्यान में रखकर कार्य करते हैं उन्हें भी यथायोग्य व्यवहार व नीति अपनाने के कारण से आर्य व श्रेष्ठ कहा जा सकता है।